Móžnosće wuchowanja w nuzowych padach dale wudospołnjene
Budyšin (UM/SN). Na Lětońskim lětanišću pola Budyšina zasadźeny helikopter ADAC hodźi so přichodnje za wuchowanske akcije z powětra hišće efektiwnišo zasadźeć. Město dotalneho kruteho powjaza ma nětko wuchowansku powjazowu wijawu (Seilwinde). „Tale připrawa ma wjacore lěpšiny“, wujasnja pilot Olaf Iltzsche. „Wuchowanske mustwo móže so tak wěsćišo a dokładnje wotsadźić.“ Wobsadka helikoptera a z njej wusko hromadźe dźěłaca Sakska hórska słužba liča wosebje za dźěło w Žitawskich horach a w Sakskej Šwicy z lěpšej a spěšnišej pomocu w nuzowych padach. „Z wijawu móžemy tež wosoby z wody, z njepřistupnych kónčin abo samo z wěžow abo milinowych wětrnikow wuchować“, Olaf Iltzsche rozłožuje, „dalša lěpšina je: Pacient hodźi so nětko direktnje do helikoptera zaměstnić, potajkim bjez dotalneho mjezypřizemjenja.“
pol_Latn szl_Latn